
LIETUVOS RESPUBLIKOS VIDAUS REIKALŲ MINISTRAS

ĮSAKYMAS
DĖL ASMENS BE PILIETYBĖS KELIONĖS DOKUMENTO IŠDAVIMO TVARKOS APRAŠO PATVIRTINIMO

2005 m. lapkričio 24 d. Nr. 1V-393
Vilnius


Vadovaudamasis Lietuvos Respublikos įstatymo „Dėl užsieniečių teisinės padėties“ 38 straipsniu:
1. Tvirtinu Asmens be pilietybės kelionės dokumento išdavimo tvarkos aprašą (pridedama).
2. Įgalioju apskričių vyriausiųjų policijos komisariatų migracijos padalinius (toliau – Migracijos tarnybos) nagrinėti prašymus išduoti asmens be pilietybės kelionės dokumentą, priimti sprendimus dėl asmens be pilietybės kelionės dokumento išdavimo, išduoti asmens be pilietybės kelionės dokumentą.
3. Pavedu:
3.1. Migracijos departamento prie Lietuvos Respublikos vidaus reikalų ministerijos ir apskričių vyriausiųjų policijos komisariatų vadovams – organizuoti ir kontroliuoti šio įsakymo 1 punkte nurodyto tvarkos aprašo vykdymą;
3.2. Policijos departamentui prie Lietuvos Respublikos vidaus reikalų ministerijos – organizuoti sąnaudinių bei eksploatacinių medžiagų, kurių reikia migracijos tarnyboms šio įsakymo 1 punkte nurodytam tvarkos aprašui vykdyti, įsigijimą;
3.3. Asmens dokumentų išrašymo centrui prie Lietuvos Respublikos vidaus reikalų ministerijos – parengti programines ir technines priemones, susijusias su šio įsakymo 1 punkte nurodyto tvarkos aprašo vykdymu.

PATVIRTINTA
Lietuvos Respublikos vidaus reikalų
ministro 2005 m. lapkričio 24 d.
įsakymu Nr. 1V-393 (Lietuvos
Respublikos vidaus reikalų ministro
2018 m. liepos 17 d. įsakymo
Nr. 1V-504 redakcija)

ASMENS BE PILIETYBĖS KELIONĖS DOKUMENTO IŠDAVIMO TVARKOS APRAŠAS

I SKYRIUS
BENDROSIOS NUOSTATOS

1. Asmens be pilietybės kelionės dokumento išdavimo tvarkos aprašas (toliau – Aprašas) reglamentuoja prašymo išduoti asmens be pilietybės kelionės dokumentą (toliau – prašymas išduoti kelionės dokumentą) pateikimą teritorinės policijos įstaigos migracijos padaliniui (toliau – migracijos tarnyba), prašymo išduoti kelionės dokumentą priėmimą, pildymą, nagrinėjimą ir sprendimo priėmimą, asmens be pilietybės kelionės dokumento (toliau – kelionės dokumentas) išdavimą, kelionės dokumento įteikimą ir jo galiojimą,  negaliojančių kelionės dokumentų naikinimą ir kelionės dokumento paėmimą. 
2. Kelionės dokumentas išduodamas Lietuvos Respublikos įstatymo „Dėl užsieniečių teisinės padėties“ 38 straipsnyje nurodytiems asmenims.
3. Kelionės dokumentas suteikia teisę išvykti iš Lietuvos Respublikos ir grįžti į Lietuvos Respubliką šio dokumento galiojimo laikotarpiu.
4. Prašymas išduoti kelionės dokumentą turi būti išnagrinėtas ir kelionės dokumentas turi būti išduotas ne vėliau kaip per 30 kalendorinių dienų nuo prašymo, nurodyto Aprašo 9 punkte, ir nuotraukų, kai jas Aprašo 10 punkte nustatytais atvejais pateikti būtina, priėmimo migracijos tarnyboje dienos.
5. Asmens, neturinčio užsienio valstybės pilietybės (toliau – asmuo be pilietybės), pageidavimu skubos tvarka prašymas išduoti kelionės dokumentą turi būti išnagrinėtas ir, jeigu nėra Aprašo 8 punkte nurodytų priežasčių, dėl kurių kelionės dokumentas skubos tvarka neišduodamas ir nekeičiamas, kelionės dokumentas turi būti išduotas ne vėliau kaip per 5 darbo dienas nuo prašymo, nurodyto Aprašo 9 punkte, ir nuotraukų, kai jas Aprašo 10 punkte nustatytais atvejais pateikti būtina, priėmimo migracijos tarnyboje dienos.
TAR pastaba. 5 punktas įsigalioja 2019 m. sausio 1 d.
6. Kelionės dokumentą išrašo Asmens dokumentų išrašymo centras prie Lietuvos Respublikos vidaus reikalų ministerijos (toliau – Asmens dokumentų išrašymo centras). Kelionės dokumente duomenys apie asmenį be pilietybės: vardas (-ai), pavardė, lytis, gimimo data, gimimo vieta, asmens kodas – įrašomi pagal Lietuvos Respublikos gyventojų registro (toliau – Gyventojų registras) duomenis.
7. Kelionės dokumentas išduodamas asmens be pilietybės turimos teisės laikinai ar nuolat gyventi laikotarpiui, bet ne trumpiau kaip 3 mėnesiams ir ne ilgiau, kaip 2 metams. Kai laikinai negalima nuskaityti jokių asmens pirštų atspaudų, išduodamas kelionės dokumentas be pirštų atspaudų, galiojantis ne ilgiau kaip 1 metus.
Asmeniui be pilietybės, iš Lietuvos Respublikos išvykstančiam gyventi į užsienio valstybę ilgiau nei 6 mėnesiams, kelionės dokumentas išduodamas vieneriems metams.
8. Kelionės dokumentas skubos tvarka neišduodamas, jeigu pasikeitė asmens be pilietybės vardas (-ai), pavardė, lytis, gimimo data, gimimo vieta ar asmens kodas ir nustatoma, kad šie duomenys Gyventojų registre nepakeisti.
TAR pastaba. 8 punktas įsigalioja 2019 m. sausio 1 d.

II SKYRIUS
PRAŠYMO IŠDUOTI KELIONĖS DOKUMENTĄ PATEIKIMAS

9. Kelionės dokumentui gauti asmuo be pilietybės migracijos tarnybai turi pateikti nustatytos formos prašymą išduoti kelionės dokumentą (Aprašo 1 priedas) ir dokumentą leidžiantį asmenį identifikuoti;
10. Jeigu asmuo be pilietybės iki vienų metų amžiaus nedalyvauja pateikiant jo dokumentus kelionės dokumentui gauti arba jeigu nėra techninės galimybės nuskaityti asmens be pilietybės veido atvaizdą biometrinių duomenų registravimo įranga, arba asmuo be pilietybės pageidauja, kad jo veido atvaizdas būtų nuskaitytas iš nuotraukos, kelionės dokumentui gauti asmuo be pilietybės arba asmens be pilietybės iki vienerių metų amžiaus dokumentus kelionės dokumentui gauti pateikiantis asmuo migracijos tarnybai turi pateikti dvi tapačias asmens amžių atitinkančias nuotraukas, kurios turi atitikti Nuotraukų asmens dokumentams reikalavimus, patvirtintus Lietuvos Respublikos vidaus reikalų ministro 2002 m. gruodžio 6 d. įsakymu Nr. 569 „Dėl nuotraukų asmens dokumentams reikalavimų patvirtinimo“.
11. Aprašo 9 punkte nurodytą prašymą ir nuotraukas, kai jas Aprašo 10 punkte nustatytais atvejais pateikti būtina, asmuo be pilietybės migracijos tarnybai pateikia asmeniškai atvykęs, išskyrus Aprašo 12, 13 punktuose nurodytus atvejus.
12. Asmens be pilietybės iki 18 metų Aprašo 9 punkte nurodytą prašymą ir nuotraukas, kai jas Aprašo 10 punkte nustatytais atvejais pateikti būtina, pateikia vienas iš tėvų (įtėvių) (toliau – tėvai), pateikęs savo asmens tapatybę patvirtinantį dokumentą, arba globėjas (rūpintojas) ar socialinės globos įstaigos atstovas, pateikęs paskyrimą globėju (rūpintoju) ar atstovavimą patvirtinančius dokumentus ir savo asmens tapatybę patvirtinantį dokumentą.
Jeigu nei vienas iš tėvų, nei globėjas (rūpintojas), nei socialinės globos įstaigos atstovas asmens be pilietybės iki 18 metų Aprašo 9 punkte nurodyto prašymo ir nuotraukų, kai jas Aprašo 10 punkte nustatytais atvejais pateikti būtina, nepateikia, kelionės dokumentas jam gali būti išduotas tarpininkaujant valstybinei vaiko teisių apsaugos institucijai. 
Pateikiant dokumentus dėl kelionės dokumento išdavimo asmeniui be pilietybės nuo 1 iki 18 metų, turi dalyvauti ir šis asmuo.
13. Asmens be pilietybės, kuris dėl fizinės negalios negali pats atvykti į migracijos tarnybą pateikti dokumentų kelionės dokumentui gauti, šiuos dokumentus ir nuotraukas, kai jas Aprašo 10 punkte nustatytais atvejais pateikti būtina, pateikia jo atstovas, kartu jis pateikia atstovavimą patvirtinantį dokumentą ir savo asmens tapatybę patvirtinantį dokumentą.
14. Asmens be pilietybės, kuris dėl neveiksnumo ar fizinės negalios negali pats atvykti į migracijos tarnybą, asmens tapatybę ir parašą Aprašo nustatyta tvarka turi patvirtinti ir pagal Prašymų asmens dokumentams išduoti, pakeisti, įforminti registravimo, užsakymų asmens dokumentams išrašyti formavimo ir duomenų apie asmens dokumentų galiojimą tvarkos aprašo, patvirtinto Asmens dokumentų išrašymo centro direktoriaus 2009 m. birželio 12 d. įsakymu Nr. 1-26 „Dėl Prašymų asmens dokumentams išduoti, pakeisti, įforminti registravimo, užsakymų asmens dokumentams išrašyti formavimo ir duomenų apie asmens dokumentų galiojimą tvarkos aprašo patvirtinimo ir kai kurių teisės aktų pripažinimo netekusiais galios“, (toliau – Prašymų registravimo tvarkos aprašas) reikalavimus nuskaityti asmens be pilietybės biometrinius duomenis turi nuvykęs pas asmenį be pilietybės įgaliotas migracijos tarnybos valstybės tarnautojas.

III SKYRIUS
PRAŠYMO IŠDUOTI KELIONĖS DOKUMENTĄ PRIĖMIMAS IR PILDYMAS

15. Dokumentus kelionės dokumentui gauti priimantis įgaliotas migracijos tarnybos valstybės tarnautojas privalo:
15.1. jeigu asmuo be pilietybės pagal Lietuvos Respublikos rinkliavų įstatymą nėra atleidžiamas nuo valstybės rinkliavos ir nepateikia kvito – patikrinti Valstybinės mokesčių inspekcijos prie Lietuvos Respublikos finansų ministerijos (toliau – Valstybinė mokesčių inspekcija) informacinėje sistemoje, ar šis asmuo yra sumokėjęs valstybės rinkliavą;
15.2. įsitikinti asmens be pilietybės, kuriam išduodamas ar keičiamas kelionės dokumentas, tapatybe, sutikrindamas jo išvaizdą su jo veido atvaizdu Gyventojų registre, o duomenis, įrašytus jo pateiktuose dokumentuose kelionės dokumentui gauti, sutikrinti su duomenimis apie šį asmenį, esančiais Gyventojų registre. Jeigu Gyventojų registre nėra asmens be pilietybės veido atvaizdo, įgaliotas migracijos tarnybos valstybės tarnautojas privalo sutikrinti šio asmens išvaizdą su jo nuotrauka (veido atvaizdu) pateiktuose dokumentuose;
15.3. pagal Gyventojų registro duomenis užpildyti prašymo išduoti kelionės dokumentą 1–7a eilutes.
15.4. Prašymų registravimo tvarkos aprašo nustatyta tvarka:
15.4.1. registruoti prašymą išduoti kelionės dokumentą asmens dokumentų išrašymo sistemoje. Prašymo išduoti kelionės dokumentą tam skirtoje vietoje asmens dokumentų išrašymo sistemos priemonėmis suformuojamas registracijos numeris, data ir kelionės dokumentą išduodančios ar keičiančios migracijos tarnybos numeris, kuris turi atitikti numerį, įrašomą kelionės dokumente pagal Prašymų registravimo tvarkos apraše nustatytą dokumentą išdavusios įstaigos žymą asmens dokumente. Migracijos tarnyboje prašymo išduoti kelionės dokumentą registracijos numeris kasmet pradedamas formuoti nuo Nr. 1. Prašymas išduoti kelionės dokumentą asmens dokumentų išrašymo sistemos priemonėmis įtraukiamas į Prašymų išduoti asmens be pilietybės kelionės dokumentą registrą (Aprašo 2 priedas). Prašymų išduoti asmens be pilietybės kelionės dokumentą registras išspausdinamas ataskaitinio laikotarpio pabaigoje;
15.4.2. ekraninės prašymo išduoti kelionės dokumentą formos tam skirtoje vietoje pažymėti, ar kelionės dokumentas išduodamas bendra ar skubos tvarka, nurodyti atitinkamą (-us) kelionės dokumento išdavimo ar keitimo priežasties (priežasčių) kodą (-us) pagal Prašymų registravimo tvarkos apraše nustatytas asmens dokumentų išdavimo ir keitimo priežastis;
15.4.3. jeigu asmuo be pilietybės įtrauktas į gyvenamosios vietos nedeklaravusių asmenų apskaitą – ekraninės prašymo išduoti kelionės dokumentą formos langelyje, atitinkančiame šio prašymo 7b eilutę, įrašyti šio asmens nurodytos gyvenamosios vietos adresą ir pažymėti langelį „Įtrauktas į nedeklaravusių gyvenamosios vietos asmenų apskaitą“;
15.4.4. ekraninėje prašymo išduoti kelionės dokumentą formoje pažymėti langelį, atitinkantį šio prašymo 8 eilutę, nurodyti, kokį asmens tapatybę patvirtinantį dokumentą asmuo be pilietybės pateikė, įrašyti pateikto dokumento seriją, numerį, išdavimo datą, taip pat įrašyti datą, iki kurios galioja pateiktas dokumentas, bei jį išdavusios įstaigos pavadinimą, o jeigu šis asmuo kelionės dokumentą prarado – pažymėti atitinkamą langelį;
15.4.5. ekraninės prašymo išduoti kelionės dokumentą formos langelyje, atitinkančiame šio prašymo 9 eilutę, pažymėti, ar sumokėta valstybės rinkliava, įrašyti jos dydį ir sumokėjimo datą, o jeigu asmuo be pilietybės pagal Rinkliavų įstatymą atleidžiamas nuo valstybės rinkliavos – dokumento, patvirtinančio atleidimą nuo valstybės rinkliavos, duomenis: dokumento pavadinimą, numerį, išdavimo datą ir jį išdavusios įstaigos pavadinimą;
15.4.6. ekraninės prašymo išduoti kelionės dokumentą formos langelyje, atitinkančiame šio prašymo 10 eilutę, nurodyti, kas pateikia prašymą išduoti kelionės dokumentą, įrašyti šį prašymą pateikiančio asmens vardą, pavardę ir pateikimo datą, o jeigu prašymą išduoti  kelionės dokumentą pateikia Aprašo 12 ar 13 punkte nurodytas asmuo – ir jo asmens kodą. Aprašo 12 ar 13 punkte nurodyto asmens pateiktų dokumentų duomenys nurodomi ekraninės prašymo išduoti  kelionės dokumentą formos langelyje, atitinkančiame šio prašymo 15 eilutę;
15.4.7. ekraninės prašymo išduoti kelionės dokumentą formos langelyje, atitinkančiame šio prašymo 11 eilutę, įrašyti savo pareigas, vardą, pavardę ir datą;
15.4.8. ekraninės prašymo išduoti kelionės dokumentą formos langelyje, atitinkančiame šio prašymo 15 eilutę, įrašyti, kad:
15.4.8.1. asmuo be pilietybės informuotas apie tai, kad, nesumokėjus valstybės rinkliavos, kelionės dokumentas nebus išrašytas, jei šis asmuo pagal Rinkliavų įstatymą nėra atleidžiamas nuo valstybės rinkliavos ir nepateikia kvito, o Valstybinės mokesčių inspekcijos informacinėje sistemoje nėra duomenų apie sumokėtą valstybės rinkliavą;
15.4.8.2. asmuo be pilietybės pageidauja susigrąžinti keičiamą kelionės dokumentą, jeigu šis asmuo to pageidauja;
15.4.8.3. asmuo be pilietybės prašo grąžinti negaliojantį kelionės dokumentą Nr. _____ ir nepažymėti __ puslapį, nes jame yra galiojanti (-is) _______ valstybės viza ar leidimas gyventi, pateiktame kelionės dokumente yra galiojanti užsienio valstybės viza ar leidimas gyventi užsienio valstybėje ir šis asmuo pageidauja, kad kelionės dokumento puslapis, kuriame yra viza ar leidimas gyventi, nebūtų pažymėtas kaip negaliojantis;
15.4.8.4. asmens be pilietybės iki vienų metų amžiaus asmens tapatybę ir tai, kad pateiktos nuotraukos yra šio asmens, patvirtina prašymą išduoti kelionės dokumentą pateikiantis asmuo, jeigu asmuo be pilietybės iki vienų metų amžiaus nedalyvauja pateikiant jo dokumentus kelionės dokumentui gauti;
15.4.9. nuskaityti asmens be pilietybės veido atvaizdą. Jeigu šis asmuo pateikia nuotrauką, veido atvaizdas suformuojamas iš nuotraukos;
15.4.10. nuskaityti asmens be pilietybės pirštų atspaudus. Nuskaitomi tik asmens nuo 12 metų amžiaus abiejų rankų smilių atspaudai. Jeigu kairysis arba dešinysis smilius sužalotas, jo nėra arba dėl medicininių priežasčių negalima nuskaityti jo atspaudo, tai nuskaitomi aiškūs tos pačios rankos didžiojo ar bevardžio pirštų arba nykščio atspaudai. Jeigu visų vienos rankos pirštų atspaudų kokybė prasta, nuskaitomas piršto, kurio būklė geriausia, atspaudas. Jei dėl asmens fizinės negalios negalima nuskaityti jokių vienos rankos pirštų atspaudų, tai atspaudams nuskaityti šiame punkte nustatyta eiliškumo tvarka parenkami du kitos rankos pirštai. Jei dėl asmens fizinės negalios negalima nuskaityti jokių jo pirštų atspaudų ir tai yra nuolatinė būklė, tai kelionės dokumentas tokiu atveju išduodamas be jame elektroniniu būdu fiksuotų pirštų atspaudų. Apie tai, kad nenuskaityti smilių atspaudai, kad negalima nuskaityti jokių vienos rankos pirštų atspaudų ar kad dėl asmens fizinės negalios negalima nuskaityti jokių jo pirštų atspaudų ir tai yra nuolatinė būklė arba kad laikinai negalima nuskaityti jokių asmens pirštų atspaudų ir bus išduodamas kelionės dokumentas be pirštų atspaudų, galiojantis ne ilgiau kaip vienus metus, pažymima ekraninės prašymo išduoti kelionės dokumentą formos langelyje, atitinkančiame šio prašymo formos 15 eilutę, ir nurodomos priežastys; 
15.4.11. duoti asmeniui be pilietybės specialiu rašikliu pasirašyti parašui skirtoje vietoje, integruotoje biometrinių duomenų registravimo įrangoje. Asmuo, kuriam sukako 14 metų, privalo pats pasirašyti įgalioto migracijos tarnybos valstybės tarnautojo akivaizdoje. Asmens parašui skirtoje vietoje braukiamas brūkšnys, o ekraninės prašymo išduoti kelionės dokumentą formos langelyje, atitinkančiame šio prašymo formos 15 eilutę, nurodoma priežastis, dėl kurios šis asmuo nepasirašo, jeigu kelionės dokumentas išduodamas asmeniui be pilietybės iki 14 metų, taip pat jei asmuo nesugeba pasirašyti dėl neveiksnumo ar fizinės negalios;
15.4.12. išspausdinti prašymą išduoti kelionės dokumentą su užpildytomis 1–11 ir 15 eilutėmis (kai šiose eilutėse daromi įrašai), asmens be pilietybės veido atvaizdu (kai šis asmuo nepateikia nuotraukos) ir parašu (kai asmuo Aprašo nustatyta tvarka turi pasirašyti);
15.5. nesant parengtų reikiamų programinių priemonių atlikti Aprašo 15.4.3 ir 15.4.7 papunkčiuose nurodytus veiksmus ekraninėje prašymo išduoti kelionės dokumentą formoje – išspausdinto prašymo išduoti kelionės dokumentą 7b ir 11 eilutėse padaryti Aprašo 15.4.3 ir 15.4.7 papunkčiuose nurodytas žymas ir įrašus;
15.6. duoti asmeniui be pilietybės pasitikrinti prašyme išduoti kelionės dokumentą nurodytus duomenis. Asmuo, pasitikrinęs šiuos duomenis, pasirašo prašymo išduoti kelionės dokumentą 10 eilutėje, o jeigu prašymo išduoti kelionės dokumentą 15 eilutėje yra padaryti Aprašo 15.4.8 papunktyje nurodyti įrašai – ir po šiais įrašais. Jeigu asmuo be pilietybės dėl fizinės negalios nesugeba pasirašyti, prašymo išduoti kelionės dokumentą 10 eilutėje vietoj asmens parašo braukiamas brūkšnys;
15.7. prašymo išduoti kelionės dokumentą 11 eilutėje savo parašu patvirtinti asmens be pilietybės, kuriam išduodamas ar keičiamas kelionės dokumentas, tapatybę ir parašą.
16. Jeigu migracijos tarnybai pateikiami dokumentai, kurie buvo pateikti nagrinėjant asmens be pilietybės prašymą išduoti, pakeisti ar pratęsti leidimą gyventi arba ankstesnį šio asmens prašymą išduoti kelionės dokumentą ir kurie savo informaciniu turiniu nėra pasikeitę, galioja neapibrėžtą laiką ir nėra laikino pobūdžio, tai įgaliotas migracijos tarnybos valstybės tarnautojas šiuos dokumentus sutikrina su jų kopijomis, esančiomis asmens be pilietybės byloje dėl leidimo gyventi išdavimo (toliau – asmens byla), sutikrinimo rezultatus įrašo prašymo išduoti kelionės dokumentą 15 eilutėje ir grąžina juos pateikusiam asmeniui.
Leidimas gyventi, asmens tapatybę patvirtinantys dokumentai, kelionės dokumentas ir paskyrimą globėju (rūpintoju) ar atstovavimą patvirtinantis dokumentas, sutikrinus duomenis ir, jei būtina, padarius jų kopijas bei patvirtinus jas pagal Lietuvos vyriausiojo archyvaro nustatytus dokumentų rengimo reikalavimus, grąžinami juos pateikusiam asmeniui. Keičiamas kelionės dokumentas asmeniui be pilietybės grąžinamas, iki jam bus išduotas naujas kelionės dokumentas.
Prašymas išduoti kelionės dokumentą, nepanaudotos nuotraukos, kiti migracijos tarnybai pateikti dokumentai ar jų kopijos, patvirtintos pagal Lietuvos vyriausiojo archyvaro nustatytus dokumentų rengimo reikalavimus, pridedami prie asmens be pilietybės asmens bylos.

IV SKYRIUS
PRAŠYMO IŠDUOTI KELIONĖS DOKUMENTĄ NAGRINĖJIMAS IR SPRENDIMO PRIĖMIMAS

17. Įgaliotas migracijos tarnybos valstybės tarnautojas, priėmęs dokumentus kelionės dokumentui gauti:
17.1. patikrina Gyventojų registre duomenis apie asmenį be pilietybės ir jam išduotus Lietuvos Respublikos asmens dokumentus bei jo gyvenamąją vietą;
17.2. duomenis apie Aprašo 17.1 papunktyje nurodytą patikrinimą įrašo prašymo išduoti kelionės dokumentą 15 eilutėje, nurodo savo vardą, pavardę, datą ir pasirašo arba surašo atitinkamą pažymą.
18. Aprašo 9 punkte nurodytas prašymas išduoti kelionės dokumentą nenagrinėjamas, jeigu nėra sumokėta Lietuvos Respublikos Vyriausybės nustatyto dydžio valstybės rinkliavą už kelionės dokumento išdavimą, išskyrus Lietuvos Respublikos rinkliavų įstatymo nustatytus atvejus, kai asmuo nuo valstybės rinkliavos atleidžiamas. 
19. Migracijos tarnybos vadovas ar kitas įgaliotas migracijos tarnybos valstybės tarnautojas ne vėliau kaip per 7 darbo dienas nuo Aprašo 9 punkte nurodyto prašymo priėmimo dienos priima sprendimą dėl kelionės dokumento išdavimo:
19.1. išduoti kelionės dokumentą, jeigu asmeniui be pilietybės šis dokumentas gali būti išduotas: prašymo išduoti kelionės dokumentą 12 eilutėje pažymi atitinkamą langelį, įrašo sprendimo priėmimo datą, savo pareigas, vardą ir pavardę, pasirašo, tam skirtoje vietoje uždeda antspaudą su Lietuvos valstybės herbu (atskiras sprendimas šiais atvejais nesurašomas);
19.2. atsisakyti išduoti kelionės dokumentą arba, jeigu asmeniui be pilietybės negali būti išduotas kelionės dokumentas; šiame sprendime, atitinkančiame Lietuvos Respublikos viešojo administravimo įstatymo reikalavimus, nurodomi atsisakymo išduoti kelionės dokumentą pagrindai, tiksli sprendimo apskundimo tvarka ir terminai.
20. Asmeniui be pilietybės pateikus prašymą išduoti kelionės dokumentą skubos tvarka, sprendimas priimamas per vieną darbo dieną nuo šio prašymo priėmimo migracijos tarnyboje dienos.
TAR pastaba. 20 punktas įsigalioja 2019 m. sausio 1 d.
21. Aprašo 19.2 papunktyje nurodytas sprendimas užregistruojamas Sprendimų dėl asmens be pilietybės kelionės dokumento išdavimo registre (Aprašo 3 priedas), kuris gali būti formuojamas skaitmeninėje laikmenoje, o šio sprendimo kopija, patvirtinta pagal Lietuvos vyriausiojo archyvaro nustatytus dokumentų rengimo reikalavimus, ne vėliau kaip per 3 darbo dienas nuo jo priėmimo dienos išsiunčiama asmeniui be pilietybės.
22. Aprašo 17.2 papunktyje nurodyta pažyma, jeigu ji buvo surašyta, Aprašo 19.2 papunktyje nurodytas sprendimas, jei toks buvo priimtas, ir lydraščio, su kuriuo šio sprendimo kopija išsiųsta asmeniui be pilietybės, kopija dedama į asmens be pilietybės asmens bylą.

V SKYRIUS
KELIONĖS DOKUMENTO IŠDAVIMAS 

23. Įgaliotas migracijos tarnybos valstybės tarnautojas, Aprašo 19 punkte nurodytam valstybės tarnautojui priėmus Aprašo 19.1 ar 19.2 papunktyje nurodytą sprendimą, ne vėliau kaip kitą darbo dieną nuo šio sprendimo priėmimo dienos:
23.1. ekraninės prašymo išduoti kelionės dokumentą formos langelyje, atitinkančiame šio prašymo 12 eilutę, pažymi atitinkamą langelį ir įrašo Aprašo 19.1 ar 19.2 papunktyje nurodytą sprendimą priėmusio migracijos tarnybos vadovo ar kito įgalioto migracijos tarnybos valstybės tarnautojo pareigas, vardą, pavardę ir sprendimo priėmimo datą;
23.2. jeigu priimtas Aprašo 19.1 papunktyje nurodytas sprendimas – pagal Prašymų registravimo tvarkos aprašo reikalavimus suformuoja užsakymą išrašyti kelionės dokumentą ir perduoda jį Asmens dokumentų išrašymo centrui.
24. Migracijos tarnyba, iš Asmens dokumentų išrašymo centro gavusi išrašytus kelionės dokumentus, patikrina, ar nepažeista jų pakuotė. Ne mažiau kaip trijų teritorinės policijos įstaigos įgaliotų valstybės tarnautojų ar darbuotojų (iš jų 1 – migracijos tarnybos) akivaizdoje atplėšiama kelionės dokumentų pakuotė. Atplėšus pakuotę, kelionės dokumentai suskaičiuojami, patikrinama, ar jų numeriai atitinka nurodytuosius lydraštyje. Jeigu gautų kelionės dokumentų skaičius bei jų numeriai atitinka nurodytuosius lydraštyje, teritorinės policijos įstaigos įgalioti valstybės tarnautojai ar darbuotojai tai pažymi lydraštyje ir pasirašo, įrašo savo pareigas, vardą, pavardę ir datą.
25. Nustačius, kad kelionės dokumentų pakuotė pažeista ir (arba) trūksta kelionės dokumentų, apie tai nedelsiant raštu informuojamas teritorinės policijos įstaigos vadovas, Asmens dokumentų išrašymo centras ir Migracijos departamentas prie Lietuvos Respublikos vidaus reikalų ministerijos (toliau – Migracijos departamentas). Apskrities vyriausiojo policijos komisariato vadovo pavedimu per 10 dienų nuo išrašytų kelionės dokumentų pakuotės iš Asmens dokumentų išrašymo centro gavimo migracijos tarnyboje dienos dėl nurodytų faktų atliekamas tarnybinis patikrinimas, surašoma jo išvada. Išvados kopija, patvirtinta pagal Lietuvos vyriausiojo archyvaro nustatytus dokumentų rengimo reikalavimus, pateikiama Asmens dokumentų išrašymo centrui ir Migracijos departamentui. Migracijos tarnyba dingusius kelionės dokumentus asmens dokumentų išrašymo sistemoje paskelbia dingusiais.
26. Iš Asmens dokumentų išrašymo centro gauti išrašytų kelionės dokumentų lydraščiai dedami į bylą pagal dokumentacijos planą.
27. Įgaliotas migracijos tarnybos valstybės tarnautojas, iš Asmens dokumentų išrašymo centro gavęs išrašytą kelionės dokumentą, ne vėliau kaip kitą darbo dieną nuo kelionės dokumento gavimo dienos:
27.1. kelionės dokumento 1 puslapyje juodos ar mėlynos spalvos rašikliu lietuvių kalba, didžiosiomis raidėmis įrašo asmens be pilietybės turimo galiojančio leidimo gyventi seriją ir numerį, migracijos tarnybos pavadinimą, pasirašo ir deda antspaudą su Lietuvos valstybės herbu;
27.2. kelionės dokumento 2 puslapį juodos ar mėlynos spalvos rašikliu lietuvių kalba, didžiosiomis raidėmis užpildo taip:
27.2.1. eilutėse „KELIONĖS DOKUMENTAS GALIOJA VISOSE ŠALYSE, IŠSKYRUS“ ir „IKI“ braukia brūkšnius;
27.2.2. eilutėje „IŠDAVIMO VIETA“ įrašo migracijos tarnybos pavadinimą ir numerį (skliausteliuose), kuris turi atitikti numerį, įrašomą kelionės dokumente pagal Prašymų registravimo tvarkos apraše nustatytą dokumentą išdavusios įstaigos žymą asmens dokumente;
27.2.3. tam skirtoje vietoje pasirašo ir deda antspaudą su Lietuvos valstybės herbu;
27.3. užpildo prašymo išduoti kelionės dokumentą 13 eilutę.
28. Jeigu asmuo be pilietybės pakeičia leidimą gyventi, kelionės dokumento 1 puslapyje leidimo gyventi serija ir numeris Aprašo 27.1 papunktyje nustatyta tvarka iš naujo įrašomi perbraukus senus įrašus. Kelionės dokumento 1 puslapio įrašai perbraukiami, jeigu panaikinamas asmens be pilietybės, kuris iš Lietuvos Respublikos išvyksta gyventi į užsienio valstybę ilgiau nei šešiems mėnesiams, leidimas gyventi, šis asmuo be pilietybės turi anksčiau išduotą galiojantį kelionės dokumentą ir jis nekeičiamas. Nauji įrašai arba perbraukimas patvirtinami migracijos tarnybos įgalioto valstybės tarnautojo parašu ir antspaudu su Lietuvos valstybės herbu.

VI SKYRIUS
KELIONĖS DOKUMENTO ĮTEIKIMAS IR JO GALIOJIMAS

29. Asmuo be pilietybės atsiimti kelionės dokumento atvyksta pats arba  į migracijos tarnybą, kuriai pateikė Aprašo 9 punkte nurodytą prašymą, atsiunčia atstovą. Asmens be pilietybės atstovas, atvykęs atsiimti asmens be pilietybės kelionės dokumento turi pateikti atstovavimą patvirtinantį dokumentą ir savo asmens tapatybę patvirtinantį dokumentą.
30. Jeigu atsiimant naują kelionės dokumentą nepateikiamas keičiamas kelionės dokumentas, tai asmens dokumentų išrašymo sistemoje jis skelbiamas negrąžintu. Tai turi būti pažymėta ekraninės prašymo išduoti kelionės dokumentą formos langelyje, atitinkančiame šio prašymo 15 eilutę, o nesant parengtų reikiamų programinių priemonių – prašymo išduoti kelionės dokumentą 15 eilutėje.
31. Migracijos tarnyboje atsiimdamas kelionės dokumentą, asmuo be pilietybės turi pasirašyti prašymo išduoti kelionės dokumentą 14 eilutėje, patvirtindamas, kad kelionės dokumentą gavo, ir nurodyti jo atsiėmimo datą, o jeigu kelionės dokumentą paima asmens be pilietybės atstovas, tai šis asmuo nurodo ir savo vardą, pavardę bei asmens kodą.
Jeigu asmuo be pilietybės dėl fizinės negalios nesugeba pasirašyti, prašymo išduoti kelionės dokumentą 14 eilutėje vietoj asmens parašo braukiamas brūkšnys, nurodoma kelionės dokumento atsiėmimo data, o prašymo išduoti kelionės dokumentą 15 eilutėje – priežastis, dėl kurios asmuo be pilietybės nepasirašo.
32. Įgaliotas migracijos tarnybos valstybės tarnautojas, įteikiantis asmeniui be pilietybės arba asmenį be pilietybės atstovaujančiam asmeniui išrašytą kelionės dokumentą:
32.1. asmens dokumentų išrašymo sistemoje pažymi, kad kelionės dokumentas asmeniui be pilietybės įteiktas, tai patvirtina pažymėdamas ekraninės prašymo išduoti kelionės dokumentą formos langelyje, atitinkančiame šio prašymo 14 eilutę, esantį langelį ir nurodydamas datą, kada asmens dokumentų išrašymo sistemoje pažymėta, kad kelionės dokumentas asmeniui įteiktas. Kelionės dokumentas pradeda galioti nuo tada, kai apie kelionės dokumento įteikimą pažymima asmens dokumentų išrašymo sistemoje;
32.2. jeigu kelionės dokumentą paima asmens be pilietybės atstovas – padaro šio asmens pateiktų asmens tapatybę ir atstovavimą patvirtinančių dokumentų kopijas, jei šių dokumentų kopijų nėra asmens be pilietybės asmens byloje, patvirtina pagal Lietuvos vyriausiojo archyvaro nustatytus dokumentų rengimo reikalavimus ir šias kopijas bei įgaliojimą ir valstybinės vaiko teisių apsaugos institucijos tarpininkavimo dokumentą prideda prie asmens bylos, o ekraninės prašymo išduoti kelionės dokumentą formos langelyje, atitinkančiame šio prašymo 15 eilutę, nurodo asmens be pilietybės atstovo pateiktų dokumentų duomenis;
32.3. ekraninės prašymo išduoti kelionės dokumentą formos langelyje, atitinkančiame šio prašymo 14 eilutę, nurodo, kam įteiktas kelionės dokumentas, ir įrašo asmens, kuriam įteiktas kelionės dokumentas, vardą, pavardę ir kelionės dokumento įteikimo datą, o jeigu kelionės dokumentas įteiktas asmens be pilietybės atstovui – ir jo asmens kodą.
33. Nesant parengtų reikiamų programinių priemonių atlikti Aprašo 32.1–32.3 papunkčiuose nurodytus veiksmus ekraninėje prašymo išduoti kelionės dokumentą formoje, Aprašo 32.1–32.3 papunkčiuose nurodytos žymos ir įrašai padaromi prašymo išduoti kelionės dokumentą 15 ir 14 eilutėse.

VI1 SKYRIUS
KELIONĖS DOKUMENTO GALIOJIMO PRATĘSIMAS

331. Kelionės dokumento galiojimas gali būti pratęstas ne ilgiau kaip vieniems metams. 
Punkto pakeitimai:
Nr. 1V-539,
2018-07-30,
paskelbta TAR 2018-07-30, i. k. 2018-12600            

332. Kelionės dokumento galiojimo laikui pratęsti asmuo be pilietybės Migracijos tarnybai turi pateikti:
332.1. laisvos formos prašymą pratęsti kelionės dokumento galiojimo laiką;
332.2. kelionės dokumentą;
333. Kelionės dokumento galiojimo laikas pratęsiamas per 5 darbo dienas nuo prašymo jį pratęsti pateikimo dienos.
334. Sprendimus dėl asmens be pilietybės kelionės dokumento galiojimo pratęsimo priima Migracijos tarnybos vadovas ar kitas įgaliotas migracijos tarnybos valstybės tarnautojas.
335. Migracijos tarnybos vadovui ar kitam įgaliotam migracijos tarnybos valstybės tarnautojui priėmus sprendimą pratęsti asmens be pilietybės kelionės dokumento galiojimą, įgaliotas valstybės tarnautojas:
335.1. užpildo (mėlynu arba juodu rašikliu) kelionės dokumento eilutes, skirtas jo galiojimo laikui pratęsti, įrašo pratęsimo vietą, datą, pasirašo ir deda antspaudą su Lietuvos valstybės herbu.
335.2. asmens dokumentų išdavimo sistemoje pratęsia kelionės dokumento galiojimo laiką.
336. Jeigu šiame skyriuje nenustatyta kitaip, asmens be pilietybės kelionės dokumento galiojimo pratęsimui muttatis mutandis taikomos šio Aprašo nuostatos reglamentuojančios prašymo išduoti kelionės dokumentą pateikimą (II skyrius), prašymo išduoti kelionės dokumentą nagrinėjimą ir sprendimo priėmimą (IV skyrius), kelionės dokumento įteikimą ir jo galiojimą (VI skyrius). 
TAR pastaba. VI1 skyrius netenka galios 2018 m. gruodžio 31 d.

VII SKYRIUS
KELIONĖS DOKUMENTO NEGALIOJIMAS

34. Kelionės dokumentas negalioja:
34.1. pasibaigus jo galiojimo laikui;
34.2. asmeniui be pilietybės mirus;
34.3. paskelbus jį negaliojančiu asmens dokumentų išrašymo sistemoje pagal Aprašo 36 punkte nurodytus pagrindus, t. y. į asmens dokumentų išrašymo sistemą įvedus duomenis apie kelionės dokumento negaliojimą.
35. Mirusio asmens be pilietybės kelionės dokumentas asmens dokumentų išrašymo sistemoje tampa negaliojantis, kai mirties faktas užregistruojamas Gyventojų registre.  Jeigu mirusio asmens be pilietybės kelionės dokumentas negrąžintas, asmens dokumentų išrašymo sistemoje paskelbiama, kad jis negrąžintas.
Jeigu kelionės dokumentas asmeniui be pilietybės buvo neįteiktas dėl jo mirties, kelionės dokumentas turi būti sunaikinamas. Asmens dokumentų išrašymo sistemoje paskelbiama, kad jis grąžintas.
36. Kelionės dokumentas paskelbiamas negaliojančiu, jeigu:
36.1. Migracijos departamento direktorius ar jo įgaliotas valstybės tarnautojas priėmė sprendimą, kad kelionės dokumentas išduotas neteisėtai ir turi būti iš asmens be pilietybės paimtas ir sunaikintas;
36.2. kelionės dokumentas yra suklastotas;
36.3. kelionės dokumentas yra prarastas;
36.4. asmuo be pilietybės įgijo Lietuvos Respublikos ar kurios nors kitos valstybės pilietybę;
36.5. kelionės dokumentas, kurio galiojimo laikas ilgesnis nei šeši mėnesiai, per šešis mėnesius nuo jo išrašymo dienos asmeniui be pilietybės nebuvo įteiktas;
36.6. asmuo be pilietybės atsisakė kelionės dokumento;
36.7. asmeniui išduotas naujas kelionės dokumentas;
36.8. asmuo netenka teisės gyventi Lietuvos Respublikoje.
37. Jeigu yra pagrindas manyti, kad kelionės dokumentas asmeniui be pilietybės išduotas neteisėtai, migracijos tarnyba, kurioje yra asmens be pilietybės asmens byla, ne vėliau kaip per 5 darbo dienas nuo prašymo, pareiškimo, paklausimo ar pranešimo, kurį nagrinėjant kilo abejonių dėl kelionės dokumento išdavimo teisėtumo, gavimo dienos dokumentus kelionės dokumentui gauti elektroniniu paštu (nuskaitytus), faksu ar paštu išsiunčia Migracijos departamentui, kad jis atliktų patikrinimą kelionės dokumento išdavimo aplinkybėms nustatyti. Jeigu Migracijos departamentui pateiktų dokumentų nepakanka šioms aplinkybėms nustatyti, jis turi teisę paprašyti migracijos tarnybos atsiųsti asmens be pilietybės asmens bylą.
Sprendimą dėl kelionės dokumento išdavimo teisėtumo Migracijos departamento direktorius ar jo įgaliotas valstybės tarnautojas priima per 1 mėnesį nuo dokumentų kelionės dokumentui gauti, o jeigu buvo paprašyta atsiųsti asmens be pilietybės asmens bylą – nuo šios bylos gavimo Migracijos departamente dienos.
Sprendimo dėl kelionės dokumento išdavimo teisėtumo kopija, patvirtinta pagal Lietuvos vyriausiojo archyvaro nustatytus dokumentų rengimo reikalavimus, ne vėliau kaip per 3 darbo dienas nuo jo priėmimo dienos išsiunčiama asmeniui be pilietybės.
Jeigu priimamas sprendimas, kad kelionės dokumentas asmeniui be pilietybės išduotas neteisėtai Migracijos departamentas ne vėliau kaip kitą darbo dieną nuo šio sprendimo priėmimo dienos kelionės dokumentą asmens dokumentų išrašymo sistemoje paskelbia negaliojančiu ir negrąžintu.
Sprendimas dėl kelionės dokumento išdavimo teisėtumo, lydraščio, su kuriuo šio sprendimo kopija išsiųsta asmeniui be pilietybės, kopija ir patikrinimo medžiaga išsiunčiama migracijos tarnybai pridėti prie asmens be pilietybės asmens bylos, o jeigu dokumentai kelionės dokumentui gauti Migracijos departamentui buvo pateikti paštu arba jeigu Migracijos departamentui buvo atsiųsta asmens be pilietybės asmens byla, tai pridedama prie dokumentų, gautų iš migracijos tarnybos, ar prie asmens be pilietybės asmens bylos ir grąžinama dokumentus kelionės dokumentui gauti arba asmens bylą atsiuntusiai migracijos tarnybai.
38. Aprašo 36.2 papunktyje nurodytus kelionės dokumentus asmens dokumentų išrašymo sistemoje migracijos tarnyba paskelbia negaliojančiais, kai gauna informaciją apie nustatytą kelionės dokumento klastojimo faktą arba kai nustato, kad rastas, iš kitų institucijų gautas ar asmens be pilietybės pateiktas kelionės dokumentas suklastotas. Jeigu paaiškėja, kad nustatytas kelionės dokumento klastojimo faktas, bet suklastotas kelionės dokumentas kartu nepateikiamas, arba tai, kad kelionės dokumentas suklastotas, nustatoma iš kitų valstybės ar užsienio institucijų gavus šio kelionės dokumento kopiją, tai asmens dokumentų išrašymo sistemoje paskelbiama, kad kelionės dokumentas negalioja ir kad jis negrąžintas. Tai, kad kelionės dokumentas suklastotas, asmens dokumentų išrašymo sistemoje turi būti pažymėta ir tuo atveju, jei šioje sistemoje paskelbta, kad šis kelionės dokumentas negalioja ir dėl kitų priežasčių.
39. Asmuo be pilietybės, praradęs kelionės dokumentą, laisvos formos raštišką pranešimą apie kelionės dokumento praradimą turi pateikti migracijos tarnybai ar bet kuriaim apskrities vyriausiojo policijos komisariato struktūriniam padaliniui, o esantis užsienio valstybėje – konsulinei įstaigai. Apskrities vyriausiojo policijos komisariato struktūrinio padalinio pareigūnas ne vėliau kaip kitą darbo dieną nuo pranešimo apie kelionės dokumento praradimą gavimo dienos turi šį pranešimą perduoti arba elektroniniu paštu (nuskaitytą) ar faksu persiųsti šios įstaigos migracijos tarnybai.
Aprašo 36.3 papunktyje nurodytą kelionės dokumentą asmens dokumentų išrašymo sistemoje migracijos tarnyba ar konsulinė įstaiga paskelbia negaliojančiu ne vėliau kaip kitą darbo dieną nuo pranešimo apie kelionės dokumento praradimą gavimo dienos. Jeigu konsulinė įstaiga neturi techninių galimybių dirbti su asmens dokumentų išrašymo sistema tiesiogiai (prijungties režimu), tai ne vėliau kaip kitą darbo dieną nuo pranešimo apie kelionės dokumento praradimą gavimo dienos elektroniniu paštu (nuskaitytą) arba faksu šį pranešimą persiunčia Migracijos departamentui, o Migracijos departamentas, gavęs šį pranešimą, ne vėliau kaip kitą darbo dieną nuo jo gavimo dienos asmens dokumentų išrašymo sistemoje prarastą kelionės dokumentą paskelbia negaliojančiu.
Pranešimai apie kelionės dokumento praradimą dedami į bylą pagal dokumentacijos planą.
40. Migracijos tarnybai ar Migracijos departamentui gavus rastą kelionės dokumentą, ne vėliau kaip kitą darbo dieną nuo tokio kelionės dokumento gavimo dienos Gyventojų registre patikrinama, ar rastas kelionės dokumentas yra galiojantis, ir, jeigu nustatoma, kad jis yra negaliojantis, tai asmens dokumentų išrašymo sistemoje paskelbiama, kad šis kelionės dokumentas negalioja kaip prarastas ir kad jis grąžintas.
Jeigu nustatoma, kad rastas kelionės dokumentas yra galiojantis ir gali būti grąžintas asmeniui be pilietybės, tai toks dokumentas perduodamas šio asmens gyvenamosios vietos migracijos tarnybai, o ji raštu informuoja asmenį, kad rastas jo kelionės dokumentas ir kad galima atvykti jo pasiimti. Jeigu per 3 mėnesius nuo šio pranešimo išsiuntimo dienos asmuo be pilietybės, kurio kelionės dokumentas rastas, dėl šio kelionės dokumento atsiėmimo nesikreipia, tai migracijos tarnyba asmens dokumentų išrašymo sistemoje paskelbia, kad rastas kelionės dokumentas negalioja kaip prarastas ir kad jis grąžintas.
41. Aprašo 36.4, 36.6. ir 36.8 papunkčiuose nurodytus kelionės dokumentus asmens dokumentų išrašymo sistemoje negaliojančiais paskelbia migracijos tarnyba.
42. Aprašo 36.5 papunktyje nurodytus kelionės dokumentus asmens dokumentų išrašymo sistemoje paskelbia negaliojančiais kelionės dokumentą išdavusi migracijos tarnyba, patikrinusi ir įsitikinusi, kad kelionės dokumentas asmeniui be pilietybės neįteiktas.
43. Aprašo 36.6 ir 36.7 papunkčiuose nurodyti kelionės dokumentai asmens dokumentų išrašymo sistemoje automatiškai paskelbiami negaliojančiais nuo tada, kai apie išrašyto naujo kelionės dokumento įteikimą pažymima asmens dokumentų išrašymo sistemoje.
44. Migracijos tarnybai ar Migracijos departamentui gavus negaliojantį kelionės dokumentą, jis specialiu prietaisu pažymimas kaip negaliojantis, o asmens dokumentų išrašymo sistemoje paskelbiama, kad kelionės dokumentas grąžintas.
45. Jeigu asmuo be pilietybės negaliojančio kelionės dokumento negrąžina, tai asmens dokumentų išrašymo sistemoje jis skelbiamas negrąžintu. Jeigu toks kelionės dokumentas grąžinamas vėliau, asmens dokumentų išrašymo sistemoje paskelbiama, kad kelionės dokumentas grąžintas.
46. Jeigu Migracijos departamentas neturi techninių galimybių asmens dokumentų išrašymo sistemoje kelionės dokumentą paskelbti negaliojančiu, grąžintu ar negrąžintu, tai šioje sistemoje kelionės dokumentą negaliojančiu, grąžintu ar negrąžintu paskelbia kelionės dokumentą išdavusi migracijos tarnyba, gavusi Migracijos departamento raštišką prašymą asmens dokumentų išrašymo sistemoje kelionės dokumentą paskelbti negaliojančiu, grąžintu ar negrąžintu.
47. Kelionės dokumentai asmens dokumentų išrašymo sistemoje negaliojančiais, negrąžintais ar grąžintais skelbiami Prašymų registravimo tvarkos aprašo nustatyta tvarka.
48. Duomenys apie kelionės dokumento negaliojimą (dėl ko jis nebegalioja, ar jis grąžintas) įrašomi ekraninės prašymo išduoti kelionės dokumentą formos laukelyje, atitinkančiame šio prašymo 15 eilutę, o nesant parengtų reikiamų programinių priemonių – prašymo išduoti kelionės dokumentą 15 eilutėje.

VIII SKYRIUS
NEGALIOJANČIŲ KELIONĖS DOKUMENTŲ NAIKINIMAS

49. Negaliojantis kelionės dokumentas naikinamas, jeigu:
49.1. jis paskelbtas negaliojančiu dėl Aprašo 36.1, 36.4, 36.5, 36.8 ir 36.9 papunkčiuose nurodytų priežasčių;
49.2. jis suklastotas ir nėra teisės aktuose nurodytų priežasčių, dėl kurių jis negali būti sunaikinamas;
49.3. jis yra mirusio asmens be pilietybės;
49.4. jis yra rastas ir negaliojantis arba paskelbta, kad jis negalioja;
49.5. pasibaigęs jo galiojimo laikas ir šis dokumentas yra migracijos tarnyboje.
50. Aprašo 49 punkte nurodyti negaliojantys kelionės dokumentai Asmens dokumentų išrašymo centrui sunaikinti siunčiami Prašymų registravimo tvarkos aprašo nustatyta tvarka.
Asmens dokumentų išrašymo centrui siunčiamų negaliojančių kelionės dokumentų lydraščiai dedami į bylą pagal dokumentacijos planą.

IX SKYRIUS
BAIGIAMOSIOS NUOSTATOS

51. Iš Asmens dokumentų išrašymo centro gauti išrašyti, bet asmenų be pilietybės neatsiimti kelionės dokumentai bei kiti migracijos tarnyboje esantys kelionės dokumentai saugomi migracijos tarnybos seifuose (metalinėse spintose) arba specialiai įrengtoje patalpoje (turi būti apsaugos signalizacija, langų grotos).
52. Apraše nurodyti registrai, Asmens dokumentų išrašymo centro išrašytų kelionės dokumentų ir Asmens dokumentų išrašymo centrui siunčiamų negaliojančių kelionės dokumentų lydraščiai saugomi 10 metų, pranešimai apie kelionės dokumento praradimą – 5 metus.
53. Teisę naudotis prašymais išduoti kelionės dokumentą (atsakant į paklausimus, darant nuorašus, kopijas, atliekant patikrinimą dėl asmens duomenų ir tapatybės ir kitais tarnybinio būtinumo atvejais) turi tik kelionės dokumentą išdavusios migracijos tarnybos valstybės tarnautojai, vykdydami teisės aktų nustatytas funkcijas.
Išnešti prašymą išduoti kelionės dokumentą iš migracijos tarnybos patalpų draudžiama, išskyrus teisės aktų nustatytus atvejus. Tokiu atveju iš aplanko ar kartotekos paimto prašymo vietoje paliekama teisės aktų nustatyta tvarka patvirtinta šio prašymo kopija.
_________________

Asmens be pilietybės kelionės
dokumento išdavimo tvarkos 
aprašo 1 priedas

(PRAŠYMO IŠDUOTI ASMENS BE PILIETYBĖS KELIONĖS DOKUMENTĄ FORMA)

[image: ]

[image: ]
_________________

Asmens be pilietybės kelionės
dokumento išdavimo tvarkos
aprašo 2 priedas

(prašymų registro forma)

_________________________________________________
(dokumento sudarytojo pavadinimas)

PRAŠYMŲ IŠDUOTI ASMENS BE PILIETYBĖS KELIONĖS DOKUMENTĄ REGISTRAS ___________________
(identifikavimo žymuo)

	Reg. Nr.
	Prašymo registracijos data
	Asmens be pilietybės pavardė ir vardas (-ai)
	Prašymo datos nuoroda1
	Pastabos

	1
	2
	3
	4
	5


__________________
1 Įrašoma prašymo pildymo data.

_______________________	____________	____________________
(pareigų pavadinimas)	(parašas)	(vardas ir pavardė)

Pastaba. Registro forma gali būti papildyta kitomis reikiamomis skiltimis.

_________________

Asmens be pilietybės kelionės
dokumento išdavimo tvarkos
aprašo 3 priedas

(Sprendimų registro forma)

_________________________________________________
(dokumento sudarytojo pavadinimas)

SPRENDIMŲ DĖL ASMENS BE PILIETYBĖS KELIONĖS DOKUMENTO IŠDAVIMO REGISTRAS ___________________
(identifikavimo žymuo)

	Reg. Nr.
	Data
	Sprendimo antraštė
	Vardas (-ai) ir pavardė
	Asmens kodas
	Pastabos

	1
	2
	3
	4
	5
	6



_____________________	____________	_____________________
(pareigų pavadinimas)	(parašas)	(vardas ir pavardė)

_________________


Pakeitimai:

1.

                    Lietuvos Respublikos vidaus reikalų ministerija, Įsakymas
                
Nr. 1V-283,
2006-07-17,
Žin., 2006, Nr.
81-3225 (2006-07-25), i. k. 1062310ISAK001V-283                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

2.

                    Lietuvos Respublikos vidaus reikalų ministerija, Įsakymas
                
Nr. 1V-175,
2009-04-30,
Žin., 2009, Nr.
52-2075 (2009-05-08), i. k. 1092310ISAK001V-175                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

3.

                    Lietuvos Respublikos vidaus reikalų ministerija, Įsakymas
                
Nr. 1V-521,
2009-09-29,
Žin., 2009, Nr.
119-5117 (2009-10-06), i. k. 1092310ISAK001V-521                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

4.

                    Lietuvos Respublikos vidaus reikalų ministerija, Įsakymas
                
Nr. 1V-69,
2010-02-02,
Žin., 2010, Nr.
16-760 (2010-02-06), i. k. 1102310ISAK0001V-69                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

5.

                    Lietuvos Respublikos vidaus reikalų ministerija, Įsakymas
                
Nr. 1V-718,
2011-09-29,
Žin., 2011, Nr.
121-5747 (2011-10-08), i. k. 1112310ISAK001V-718                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo taisyklių patvirtinimo" pakeitimo

6.

                    Lietuvos Respublikos vidaus reikalų ministerija, Įsakymas
                
Nr. 1V-945,
2011-12-22,
Žin., 2011, Nr.
161-7650 (2011-12-29), i. k. 1112310ISAK001V-945                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo, keitimo, paskelbimo negaliojančiu ir naikinimo tvarkos aprašo patvirtinimo" pakeitimo

7.

                    Lietuvos Respublikos vidaus reikalų ministerija, Įsakymas
                
Nr. 1V-805,
2013-09-24,
Žin., 2013, Nr.
104-5119 (2013-10-03), i. k. 1132310ISAK001V-805                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 "Dėl Asmens be pilietybės kelionės dokumento išdavimo, keitimo, paskelbimo negaliojančiu ir naikinimo tvarkos aprašo patvirtinimo" pakeitimo

8.

                    Lietuvos Respublikos vidaus reikalų ministerija, Įsakymas
                
Nr. 1V-504,
2018-07-17,
paskelbta TAR 2018-07-18, i. k. 2018-12166                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 „Dėl Asmens be pilietybės kelionės dokumento išdavimo, keitimo, paskelbimo negaliojančiu ir naikinimo tvarkos aprašo patvirtinimo“ pakeitimo

9.

                    Lietuvos Respublikos vidaus reikalų ministerija, Įsakymas
                
Nr. 1V-539,
2018-07-30,
paskelbta TAR 2018-07-30, i. k. 2018-12600                
Dėl Lietuvos Respublikos vidaus reikalų ministro 2005 m. lapkričio 24 d. įsakymo Nr. 1V-393 „Dėl Asmens be pilietybės kelionės dokumento išdavimo tvarkos aprašo patvirtinimo“ pakeitimo

